Mizík, Stanislav, poslanec NR SR (2019-02-06):
Vážené dámy, vážení páni, na stole máme návrh zákona o štátnych symboloch. Zákon o štátnych symboloch predložila aj Ľudová strana Naše Slovensko minulý rok a ja som bol jedným z týchto predkladateľov. Preto som bol veľmi zvedavý, s čím prídete vy. Tento váš návrh zákona má riešiť nejasnosti v používaní štátnych symbolov, chce ich ochraňovať pred znevažovaním, všeobecne pred znevažovaním rieši aj elektronickú komunikáciu a digitálnu rovinu. Sankcie za prehrešky voči používaniu môže udeliť okresný úrad, a to vo výške 3-tisíc až 10-tisíc eur, podľa toho, či sa jedná o súkromnú osobu alebo právnickú osobu. Myslím si, že my sme to riešili komplexnejšie, a to aj v trestnoprávnej rovine. Prečo? Vysvetlím vám to. Pre mňa je dôležitý tento aspekt, čo sa týka štátnych symbolov. Ako som už vtedy spomenul, v posledných rokoch narastá množstvo útokov na slovenské symboly. Tiež narastá úmerne s tým aj množstvo útokov na slovenskú štátnosť, na slovenský národ. Táto debata doteraz bola prakticky len o tom logu. No prečo sa dejú tie útoky? No nie je to nič divné. Pôjdem do minulosti. Korene týchto skutočností siahajú v časovom horizonte poriadne ďaleko. Niekomu v pozadí, a už dávno, neskutočne vadí národné povedomie, hrdosť na našu slovenskú vlasť, hrdosť na náš štát, na náš národ, na naše tradície. Priamo v praxi, úplne priamo v praxi to začalo čl. 7 Ústavy Slovenskej republiky, kde je uvedené, že právne záväzné akty Európskej únie majú prednosť pred zákonmi Slovenskej republiky. Ako som tu už neraz v parlamente povedal a spomenul, stratili sme týmto de facto, de jure svoju svojprávnosť. V takomto nastavení prostredia je uľahčená činnosť rôznych mimovládok. Vládne špičky, ktoré tu vládli, modré, červené, s nimi kooperujú, dokonca ich aj financujú. A tu začína jedna brutálna skutočnosť. Tu prichádzajú na rad šialenci ako Kalmus a Lorenz. Nie sú jediní. Ten Kalmus z Košíc, čo sa čvachtal v bahne s volantom v ruke, propaguje úchylný exhibicionizmus, keď na verejnosti objíma sochy holých žien, a jeho pokrvný brat, v úvodzovkách pokrvný brat, Lorenz hanobí s partiou slovenský znak, ktorý umiestnili do známeho kosoštvorca. Na rôznych mítingoch sa tiež hanobí slovenský znak a je to úplne jedno, že kto a ako to myslel. Tu je tá záležitosť o tom logu slovenského hokeja. Prvý v parlamente som to spomenul ja. Logo slovenského hokeja namiesto Tatry, Matry, Fatry štítov obsahuje hokejky. Toto je pre pani Milanovú, čo som jej chcel trošku možno humorne, humornejšie povedať, ale už tu nie je. Náš slovenský znak prvýkrát použila Slovenská národná rada vo Viedni, pokiaľ sa dobre pamätám, pán Hrnko, vy ste historik, a ja osobne neviem nič o tom, že by Ľudovít Štúr hral hokej s Hurbanom a Hodžom. Naozaj o tom neviem nič. Toľko pre pani Milanovú. Vrátim sa k Lorenzovi a Kalmusovi. Záštitu nad takýmito umeleckými, v úvodzovkách umeleckými, darebákmi ako Lorenz a Kalmus a im podobní, drží prezident Kiska. Ako som už minule povedal, nesmieme zabudnúť ani na bývalého poslanca Šebeja, ktorý je apoštol nenávisti voči slovenským znakom, to iste dobre viete. Slávny to nositeľ vyznamenania japonského cisárstva, ktorému sa chce vracať, sa mu zdvíha žalúdok, keď vidí slovenský znak. Nemyslíte si, že aj verbálne urážanie je znevažovanie štátneho symbolu. Podľa mňa tento návrh je slabý, mäkký. Sú ľudia, čo si nikdy nebudú vážiť, pán Farkašovský, slovenský znak, našu vlasť. Totižto oni sú tak indoktrinovaní tou nenávisťou proti všetkému. A jeden poznatok. Tu pred chvíľou sme to videli priamo v praxi, nie je to pani Milanová, hovorím o niekom inom. Niekomu vadí debata o symboloch štátu, že vraj je to nepotrebné, že sa treba zaoberať inými vecami. No tomu istému človeku nevadila debata o psoch v kaviarňach, čo si myslím, že je oveľa, oveľa, oveľa, oveľa podružnejší problém. Tu sme priamo v praxi videli, tu v parlamente, výkrik človeka, ktorému štátne symboly sú menej ako havkáči v bratislavských kaviarňach. Ďakujem za slovo.